आफन्तबाटै जोखिममा पर्छन् बालिका
गत वर्ष कात्तिक २१ गते सुर्खेतकी सात वर्षीया बालिका सामूहिक बलात्कारको शिकार हुनुभयो । उहाँको बलात्कार मात्र होइन, निर्मम तरिकाले हत्या भयो । नाता पर्ने तीन जना दाजुभाइबाट उहाँ बलात्कृत हुनुभएको थियो । ती दाजुभाइले हत्या पछि बलात्कार गरेको प्रहरीको भनाइ छ ।
मुना हमालसुर्खेत, भदौ १८ गते । गत वर्ष कात्तिक २१ गते सुर्खेतकी सात वर्षीया बालिका सामूहिक बलात्कारको शिकार हुनुभयो । उहाँको बलात्कार मात्र होइन, निर्मम तरिकाले हत्या भयो । नाता पर्ने तीन जना दाजुभाइबाट उहाँ बलात्कृत हुनुभएको थियो । ती दाजुभाइले हत्या पछि बलात्कार गरेको प्रहरीको भनाइ छ ।  बालिका र अभियुक्त दुई भाइका छोराछोरी हुन् । रक्षकबाट नै उहाँ निर्मम तरिकाले शिकार हुनुभयो । आमाबुबा घरमा नभएको मौकामा चाउचाउ किनिदिने प्रलोभनमा लिएर  बलात्कार र हत्या गरेको प्रहरी अनुसन्धानबाट खुलेको छ ।अभियुक्त तीन जनामध्ये दुई जनालाई आजीवन काराबासको सजाय सुनाइयो । एक जना एक वर्ष बाल सुधार गृहमा रहनेगरी जिल्ला अदालतले फैसला सुनायो । दुई जनाले आजीवन काराबाससँगै चार–चार लाख रुपियाँ परिवारलाई क्षतिपूर्ति दिनुपर्ने र दुई हजार आठसय रुपियाँ पीडित राहत कोषमा जम्मा गर्नुपर्ने फैसला आयो । एक जना नाबालक भएकाले उनलाई दुई लाख क्षतिपूर्ति र दुई हजार आठसय रुपियाँ पीडित राहत कोषमा जम्मा गर्नुपर्ने फैसला थियो । यस्तै, गत जेठ महिनामा सुर्खेतमै सात वर्षीय बालिका जबर्जस्ती करणी पछि हत्या भयो । उहाँको एक जना छिमेकीले बलात्कारपछि हत्या गरे । जिल्ला प्रहरी कार्यालय सुर्खेतका अनुसार चार दिनदेखि हराइरहेकी बालिका जेठ २४ गते घर नजिकैको बारीमा मृत भेटिनुभएको थियो । प्रहरी अनुसन्धान प्रतिवेदनअनुसार उनले बालिकालाई निर्मम रुपमा हत्या गरेका थिए । अभियुक्तलाई अहिले आजीवन काराबासको सजाय सुनाइएको छ । दैलेखका १७ वर्षीया बालिका आफ्नै बाबुबाट पटक पटक बलात्कृत हुनुभयो । १३ वर्षको उमेरदेखि १७ वर्षसम्म उहाँलाई बाबुले यौन शोषण गर्दैआएका थिए । आफ्नै बाबुबाट बलात्कृत भएको कुरा कसैलाई भन्न सक्नु भएन । मार्ने धम्की दिएपछि कुरा लुकाउँदै आउनुभयो । तीन वर्षपछि मात्रै उहाँले आफै बिद्रोह गरेर घरबाट निस्किनुभयो । अहिले उहाँका बाबुलाई जिल्ला अदालतले ३५ वर्षको जेल सजाय फैसला सुनाएको छ । उहाँले कानूनी रुपमा न्याय पाए पनि सामाजिक रुपमा भने पाउन सक्नुभएको छैन । यस्तो कुरा बाहिर ल्याएर सन्तानकै बेइज्जत गरेको भन्दै आफन्तका कारण गाउँबाटै उहाँको परिवार विस्थावित भयो । अहिले उहाँका तीन बहिनी र एक भाइ एक संस्थाको संरक्षणमा हुनुहुन्छ । सुर्खेतकी १३ वर्षीय बालिका गएको साउनमा छिमेकीबाट बलात्कृत हुनुभयो । साँझको समयमा घर पुर्‍याइदिन्छु भनेर ती व्यक्तिले उहाँलाई होटलमा लिएर जबर्जस्ती करणी गरे । कसैलाई भनेमा बेइज्जत गर्ने र मार्ने धम्की दिए । राती होटलबाट उहाँ भाग्न सफल हुनुभयो । एक महिनापछि मात्रै उहाँ बलात्कृत भएको परिवारले थाहा पायो । यस घटनाले उहाँ शारीरिक र मानसिक रुपमा विक्षिप्त हुनुभयो । एक्लै बस्ने, टोलाउने, रुने गरेपछि सोधिखोजि गर्दा बलात्कृत भएको थाहा भयो । समाजमा यस्ता अनेकन घटना दोहोरिदैआएका छन् । बलात्कारजस्तो जघन्य अपराधको शिकार बालिकाहरु जोखिममा पर्दैआएका छन् । पछिल्लो समय बालिकाहरु यौन हिंसाको शिकार बन्दैआएका छन् । चिनेजानेका र आफन्तबाट यस्ता घटना अझ बढी हुनेगरेको छ । प्रहरीको तथ्यांकमा बलात्कारको ग्राफ बढ्दो छ । सुर्खेतमा मात्रै पछिल्लो एक वर्ष नपुग्दै दुई जना बालिकाको बलात्कार पछि हत्या भयो । महिला तथा बालिकामाथि हुने यौनहिंसाका घटनामा कमी आउन सकेको छैन । हरेक वर्ष बलात्कारका घटना बढ्दै गएको देखिन्छ । कर्णाली प्रदेश प्रहरी कार्यालयका अनुसार पछिल्लो दुई वर्षको अवधिमा कर्णालीमा ३०५ जना महिला तथा बालिका बलात्कृत भएका छन् । त्यसमध्ये बलात्कृत हुनेमा ३२ प्रतिशत अर्थात ९८ जना १८ वर्ष मुनिका बालिका छन् । आर्थिक वर्ष २०७८–७९ मा १५५ महिला तथा बालिका बलात्कृत भए । त्यसमध्ये १८ वर्ष मुनिका ५५ जना छन् । प्रहरीले दिएको जानकारी अनुसार १९ देखि ३५ वर्षसम्म ६९ जना, ३६ देखि ५९ सम्म २७ जना, ६० वर्ष माथि सात जना बलात्कृत भएका छन् ।यस्तै, आर्थिक वर्ष २०७७–७८ मा १५० जना बलात्कृत भएका छन् । यसमध्ये ४६ जना बालिका छन् । प्रहरीका अनुसार १९ वर्षदेखि ३५ वर्षसम्म ६९ जना, ३६ देखि ५९ उमेर समूहका ३० जना, ६० वर्षमाथि उमेर समूहका पाँच जना बलात्कृत भएका हुन् । प्रदेश प्रहरी कार्यालयका प्रवक्ता एवम् प्रहरी बरिष्ठ उपरीक्षक माधवप्रसाद श्रेष्ठ कर्णालीमा बलात्कारका घटना बढेको बताउनुभयो । पछिल्लो समय सामाजिक सचेतना बढेकाले पनि यस्ता घटना बाहिर आउन थालेको उहाँको भनाइ छ । बलात्कारजस्तो जघन्य अपराध सामाजिक अपराध भएकाले न्यूनिकरणका लागि सबै लाग्नुपर्ने आवश्यक रहेको उहाँले बताउनुभयो । बालिकाहरु सक्षम नहुने, शारीरिक, मानसिक रुपमा परिपक्व नहुने भएकाले यौन शोषणमा पर्नेगरेको उहाँले बताउनुभयो । अधिवक्ता तथा अधिकारकर्मी गीता कोइरालाका अनुसार बालिकाहरु कमजोर हुने, कसैलाई भन्न नसकक्ने हुँदा उनीहरु सजिलै बलात्कारको शिकार हुन्छन् । अपराधविरुद्ध सचेतना जगाउन आवश्यक रहेको उहाँको भनाइ छ । बलात्कृत भइसकेपछि आफन्त समाजबाट अपहेलित हुनु झन विडम्बनापूर्ण हो उहाँले भन्नुभयो । 